<classify> Licha ya kupoteza mchezo wa kirafiki usiku wa kuamkia leo kwa kufungwa 1-0 dhidi ya Mafarao wa Misri, nahodha wa timu ya soka ya Taifa, Taifa Stars, Mbwana Samatta amesema kuwa wamepata kipimo sahihi. Katika mechi hiyo iliyochezwa katika Dimba la Borg El Arab, ambayo muda mwingi Misri walionekana kutawala walifunga bao la ushindi dakika ya 65 kupitia kwa beki wa kushoto Ahmed Elmohamady. Elmohamady, ambaye anachezea timu iliyopanda Ligi Kuu ya England Aston Villa, alifunga kwa kichwa mbele ya kiungo wa Tanzania, Farid Mussa anayechezea timu ya DC Tenerife ya Hispania. Samatta alisema kuwa wameona makosa yao na anaamini benchi la ufundi chini ya kocha, Emmanuel Amunike watayarekebisha kabla ya mchezo wao wa pili wa kirafiki dhidi ya Zimbabwe utaochezwa Jumapili usiku kabla ya mashindano ya AFCON yaliyopangwa kuanza Juni 21. Pamoja kupoteza mchezo huo, ambao nyota wa Misri, Mohammed Salah hakucheza, Taifa Stars ilicheza vizuri na kutengeneza nafasi kadhaa za kufunga na kushindwa kuzitimua. Hiki ni kipimo sahihi kwetu, mechi hii imeonyesha jinsi gani mashindano haya ni magumu, naamini kocha na wenzake watafanya marekebisho kabla ya mashindano, alisema Samatta.  <topic>: michezo 